ചെറുത്ത് നില്പ്പില്ലാതെ മസര് ഇ ഷെരീഫും കീഴടങ്ങി കാബൂള് ഏത് സമയവും വിമതര് നിയന്ത്രണത്തിലാക്കും ഭീകരര്ക്ക് കീഴടങ്ങില്ലെന്ന അഫ്ഗാന് പ്രസിഡന്റിന്റെ അവകാശ വാദം ഒരിടത്തും പ്രതിഫലിക്കുന്നില്ല അരക്ഷിതാവസ്ഥയിലേക്ക് അഫ്ഗാന് കാഴ്ചക്കാരായി അമേരിക്കയും കാബൂള്: അഫ്ഗാനില് താലിബാന്റെ മുന്നേറ്റം. രാജ്യതലസ്ഥാനമായ കാബൂള് ഏതുസമയവും താലിബാന് നിയന്ത്രണത്തിലാകും. ബാല്ക് പ്രവിശ്യാതലസ്ഥാനമായ മസര് ഇ ഷെരീഫ് നഗരവും താലിബാന് പിടിച്ചു. അഫ്ഗാന് സൈന്യം ചെറുത്തു നില്പ്പ് പോലും ഇല്ലാതെയാണ് കീഴടങ്ങുന്നത്. മണിക്കൂറുകള്ക്കുള്ളില് കാബൂളും താലിബാന്റെ നിയന്ത്രണത്തിലാകും. ഇതോടെ അഫ്ഗാന് വീണ്ടും പൂര്ണ്ണമായും താലിബാന് സ്വന്തമാകും. കാബൂളിന്റെ സമീപ പ്രവിശ്യയായ ലോഗര് പിടിച്ച സംഘം ശനിയാഴ്ച തലസ്ഥാനത്തിന് 11 കിലോമീറ്റര്മാത്രം അകലെയുള്ള ചാര് അസിയാബ് ജില്ലയിലെത്തിയതായി സര്ക്കാര്വൃത്തങ്ങള് സ്ഥിരീകരിച്ചിരുന്നു. ഈ പ്രവശ്യയും താലിബാന് പിടിച്ചെടുത്തതായാണ് റിപ്പോര്ട്ട്. ചെറുത്തു നില്പ്പ് കൂടാതെയാണ് കീഴടങ്ങല്. നേരത്തെ ഭീകരര്ക്ക് കീഴടങ്ങില്ലെന്നും ശക്തമായി തിരിച്ചടിക്കുമെന്നും അഫ്ഗാന് പ്രസിഡന്റ് അഷ്റഫ് ഗനി പറഞ്ഞിരുന്നു. നിലവിലെ സാഹചര്യത്തില് സുരക്ഷാസേനയെ വീണ്ടും സംഘടിപ്പിക്കുന്നതിനാണ് പ്രഥമ പരിഗണനയെന്നും വിശദീകരിച്ചു. എന്നാല് അതൊന്നും സാധ്യമാകുന്നില്ലെന്നതാണ് വസ്തുത. ജനങ്ങളെ ഭീകരര്ക്ക് വിട്ടുകൊടുക്കില്ല. ശക്തമായ പ്രതിരോധംതീര്ക്കാന് വിവിധതലത്തിലുള്ളവരുമായി കൂടിയാലോചനകള് തുടരുകയാണെന്നും ഗനി അറിയിച്ചിരുന്നു. രാജ്യത്തെ 34 പ്രവിശ്യകളില് 21 എണ്ണത്തിന്റെയും നിയന്ത്രണം താലിബാന് പിടിച്ചു. കാബൂള് കൂടി സ്വന്തമാകുന്നതോടെ മറ്റിടങ്ങളിലേക്കും അതിവേഗം അവര് അതിക്രമിച്ച് കയറും. വിവിധ വിദേശരാജ്യങ്ങള് തങ്ങളുടെ മന്ത്രാലയങ്ങളിലെ ജീവനക്കാരെ സുരക്ഷിതമായി തിരിച്ചെത്തിക്കാനുള്ള ശ്രമങ്ങള് തുടങ്ങി. കാബൂള് നയതന്ത്രകാര്യാലയത്തിലെ ജീവനക്കാരെ സുരക്ഷിതരായി നാട്ടിലെത്തിക്കുന്നതിനായി യു.എസിന്റെ 3000 സൈനികരും ബ്രിട്ടന്റെ 600 സൈനികരും കാബൂളിലെത്തി. സ്പെയിന്, ഡെന്മാര്ക്ക്, ജര്മനി തുടങ്ങിയ രാജ്യങ്ങളും നയതന്ത്രപ്രതിനിധികളെ തിരിച്ചുവിളിച്ചു. യുഎസിന്റേയും ബ്രിട്ടന്റേയും സൈനികര് താലിബാനെതിരെ വലിയൊരു പ്രതിരോധിക്കാന് ശ്രമിക്കുന്നില്ല. മറിച്ച് അവരുടെ പൗരന്മാരുടെ സുരക്ഷ മാത്രമാണ് ഉറപ്പാക്കുന്നത്. അഫ്ഗാന് വിമാനത്താവളത്തില് നിരവധി പേര് രക്ഷപ്പെടാനായി വിമാനവും കാത്ത് നില്പ്പാണ്. പാക്കിസ്ഥാനുമായി അതിര്ത്തിപങ്കിടുന്ന പകാതിക, വടക്കുകിഴക്കുഭാഗത്തുള്ള കുനാര് പ്രവിശ്യകള് ശനിയാഴ്ചയാണ് താലിബാന് പിടിച്ചെടുത്തത്. ബാല്ക് പ്രവിശ്യാതലസ്ഥാനമായ മസര് ഇ ഷെരീഫ് നഗരം പിടിച്ചതോടെ കാബൂളും വീഴുമെന്ന് ഉറപ്പായി. കാണ്ഡഹാറിലെ റേഡിയോ സ്റ്റേഷന് പിടിച്ചെടുത്ത താലിബാന് അതിന്റെ പേരുമാറ്റി പ്രവര്ത്തനം പുനരാരംഭിച്ചു. അഫ്ഗാന്സര്ക്കാരിനെ പിന്തുണച്ച് ശനിയാഴ്ച യു.എസ്. സൈന്യം കാണ്ഡഹാറില് വ്യോമാക്രമണം നടത്തി. താലിബാന് മേഖലയില് അഫ്ഗാന് സൈന്യവും ആക്രമണം നടത്തി. 20 വര്ഷത്തെ ഭീകരവിരുദ്ധപോരാട്ടം അവസാനിപ്പിച്ച് യു.എസ്. സൈന്യം അഫ്ഗാനില്നിന്ന് പിന്മാറാന് തീരുമാനിച്ചതോടെയാണ് താലിബാന് വീണ്ടും രാജ്യത്ത് പിടിമുറുക്കിത്തുടങ്ങിയത്. Stories you may Like